**NÁRODNÁ RADA SLOVENSKEJ REPUBLIKY**

IX. volebné obdobie

**85**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Na rokovanie vlády Slovenskej republiky sa predkladá návrh na skrátené legislatívne konanie o návrhu zákona, ktorým sa mení zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Uvedený návrh zákona odstraňuje chybu a posúva účinnosť súčasnej platnej úpravy pri zabezpečení práva na ochranu zdravia ako ústavného práva vyplývajúceho z článku 40 Ústavy Slovenskej republiky. Navrhovaná právna úprava upravuje možnosť prístupu zdravotníckeho pracovníka k elektronickým zdravotným záznamom z elektronickej zdravotnej knižky v určenom rozsahu na základe rodného čísla.

Súčasne návrh zákona rieši aj nutnosť uzatvorenia dohody o poskytovaní všeobecnej ambulantnej zdravotnej starostlivosti prostredníctvom technického zariadenia poskytovateľa a úradného autentifikátora. Keďže značná časť obyvateľov Slovenskej republiky nemá občiansky preukaz s čipom, by bola značne obmedzená možnosť uzatvárania dohody o poskytovaní všeobecnej ambulantnej zdravotnej starostlivosti prostredníctvom technického zariadenia poskytovateľa a úradného autentifikátora, a tým obmedzená možnosť poskytovania zdravotnej starostlivosti.

S cieľom zabezpečenia ústavného práva na ochranu zdravia vyplývajúceho z článku 40 Ústavy Slovenskej republiky a za účelom predídenia prípadnému stavu, kedy by v dôsledku súčasne platnej právnej úpravy mohlo dôjsť k obmedzeniu prístupu zdravotníckeho pracovníka k elektronickým zdravotným záznamom z elektronickej zdravotnej knižky v určenom rozsahu na základe rodného čísla, v dôsledku čoho by mohlo dôjsť k ohrozeniu dostupnosti zdravotnej starostlivosti, je potrebné aby bola súčasná právna úprava predĺžená o možnosť prístupu zdravotníckeho pracovníka k elektronickým zdravotným záznamom z elektronickej zdravotnej knižky v určenom rozsahu na základe rodného čísla v  roku 2024 v zmysle navrhovanej právnej úpravy, prostredníctvom ktorých dôjde k vylúčeniu okolností, ktoré by mohli mať za následok ohrozenie základných ľudských práv vyplývajúcich z článku 40 Ústavy Slovenskej republiky a preto je potrebné v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhnúť, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa mení zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

V Bratislave dňa 29. novembra 2023

**Robert Fico**

**predseda vlády**

**Slovenskej republiky**

**Zuzana Dolinková**

**ministerka zdravotníctva**

**Slovenskej republiky**